1. ΝΟΜΟΘΕΤ. ΔΙΑΤΑΓΜΑ υπ’ αριθ. 1721 της 7 Ιουλ/5 Σεπτ. 1942 (ΦΕΚ Α΄ 224) Περί του τρόπου αποκτήσεως επαγγελματικού ενδεικτικού Ασφαλιστικών Μαθηματικών (Αναλογιστού). Άρθρ.1.-Πτυχιούχοι του Μαθηματικού Τμήματος της Φυσικομαθηματικής Σχολής των Πανεπιστημίων Αθηνών και Θεσσαλονίκης δύναται να τύχωσιν επαγγελματικού ενδεικτικού Ασφαλιστικών Μαθηματικών (Αναλογιστού), όπερ μετά του πτυχίου των Μαθηματικών θα παρέχη αυτοίς το δικαίωμα διορισμού παρά τοις οικονομικοίς και ασφαλιστικοίς Οργανισμοίς κατά τας περί τούτων διατάξεις ή εν παρεμφερεί δημοσία θέσει. Άρθρ.2.-1.Το κατά το προηγούμενον άρθρον επαγγελματικόν ενδεικτικόν παρέχεται μετά την λήψιν του πτυχίου των Μαθηματικών και κατόπιν της επί εν Πανεπιστημιακόν έτος παρακολουθήσεως εν τω Πανεπιστημίω Αθηνών ειδικών μαθημάτων και σχετικών φροντιστηριακών ασκήσεων, καθορισθησομένων δια Δ/τος προτάσει του επί των Θρησκευμάτων και Εθνικής Παιδείας Υπουργού εκδιδομένου μετά γνώμην της Φυσικομαθηματικής Σχολής του Πανεπιστημίου Αθηνών. 2.Τα μαθηματικά και τα συγγενή προς ταύτα μαθήματα διδάσκουσιν οι τακτικοί καθηγηταί ή νόμιμοι αναπληρωταί αυτών οι διδάσκοντες εν τω Μαθηματικώ τμήματι της Φυσικής Σχολής τα δε λοιπά οι εν άλλη Σχολή του Πανεπιστημίου Αθηνών, άπαντες οριζόμενοι δι’ έκαστον έτος δι’ αποφάσεως του Υπουργού μετά γνώμην της οικείας Σχολής. Δια της αυτής αποφάσεως ορίζεται το εις τους διδάσκοντας χορηγούμενον επιμίσθιον, όπερ καταβάλλεται εκ του Ταμείου του Πανεπιστημίου και δεν δύναται να υπερβή δι’ έκαστον τας δραχ. 2.000 μηνιαίως, χορηγείται δε μόνον εις ην περίπτωσιν διδάσκουσιν ούτοι εις ιδιαιτέρας ώρας. Άρθρ.3.-Δια του εν τη παρ. 1 του προηγουμένου άρθρου προβλεπομένου Δ/τος θέλει καθορισθή και ο αριθμός των κατ’ έτος παρακολουθούντων τα μαθήματα ταύτα, ο τρόπος της επιλογής τούτων, εις ην περίπτωσιν ο αριθμός των αιτούντων είναι μεγαλύτερος του καθορισθησομένου, τα υπ’ αυτών καταβαλλόμενα δίδακτρα και εξέταστρα, το πρόγραμμα διδασκαλίας, ο τρόπος της εξετάσεως και βαθμολογίας, ο τύπος του χορηγουμένου επαγγελματικού ενδεικτικού ως και πάσα άλλη λεπτομέρεια αφορώσα εις την εφαρμογήν του παρόντος Νόμου. Άρθρ.4.-Δι’ αποφάσεως του επί των Θρησκευμάτων και Εθνικής Παιδείας Υπουργού δύναται ν’ αναστέλληται επί έν έτος η διδασκαλία των προς χορήγησιν επαγγελματικού ενδεικτικού ασφαλιστικών μαθηματικών (Αναλογιστού) μαθημάτων, εάν οι προσελθόντες προς εγγραφήν είναι ελάσσονες των 15. Άρθρ.5.-Η ισχύς του παρόντος άρχεται από της εις την Εφημερίδα της Κυβερνήσεως δημοσιεύσεώς του. 